PMIndiaData/PMIndiaSum huggingface dataset:
பிரதமர் டிசம்பர் 11-அன்று உத்தரப்பிரதேசம் பல்ராம்பூருக்கு சென்று சரயு நஹர் தேசியத் திட்டத்தைத் தொடங்கி வைக்கிறார்

பிரதமர் திரு நரேந்திர மோடி, உத்தரப்பிரதேச மாநிலம் பல்ராம்பூருக்குச் சென்று, டிசம்பர் 11ஆம் தேதி மதியம் 1 மணியளவில் சரயு நஹர் தேசியத் திட்டத்தைத் தொடங்கி வைக்கிறார். இத்திட்டத்தின் பணிகள் 1978 இல் தொடங்கப்பட்டன. ஆனால் போதுமான நிதி ஒதுக்கீடு, துறைகளுக்கிடையேயான ஒருங்கிணைப்பு போதுமான கண்காணிப்பு ஆகியவற்றில் தொடர்ச்சியின்மை காரணமாக, இத்திட்டம் தாமதமாகி, கிட்டத்தட்ட நாற்பது ஆண்டுகளுக்குப் பிறகும் முடிக்கப்படவில்லை. விவசாயிகளின் நலன் விவசாயிகளுக்கு அதிகாரமளித்தல் ஆகியவற்றை உறுதி செய்யவேண்டும் என்ற பிரதமரின் தொலைநோக்குப் பார்வை, நீண்டகாலமாக நிலுவையில் உள்ள தேசிய முக்கியத்துவம் வாய்ந்த திட்டங்களுக்கு முன்னுரிமை அளிப்பதில் அவர் கொண்டிருந்த அர்ப்பணிப்பு ஆகியவை காரணமாக இத்திட்டம் அதிக கவனத்தை ஈர்த்தது. இதன் விளைவாக, 2016 ஆம் ஆண்டு, பிரதமர் வேளாண் நுண்ணீர் பாசனத் திட்டத்தின் கீழ், இத்திட்டம் குறிப்பிட்ட காலக்கெடுவிற்குள் முடிக்க வேண்டும் என்ற இலக்குடன் கொண்டுவரப்பட்டது. இந்த முயற்சியில், புதிய கால்வாய்களை அமைப்பதற்கும், திட்டத்தில் உள்ள முக்கியமான இடைவெளிகளை நிரப்புவதற்கும், புதிய நிலம் கையகப்படுத்துதல் மற்றும் ஏற்கனவே கையகப்படுத்தப்பட்ட நிலங்கள் தொடர்பாக நிலுவையில் உள்ள வழக்குகளைத் தீர்ப்பதற்கும் புதுமையான தீர்வுகள் காணப்பட்டன. இத்திட்டத்தின் மீது மீண்டும் கவனம் செலுத்தியதன் விளைவாக, வெறும் நான்கு ஆண்டுகளிலேயே இத்திட்டம் முடிக்கப்பட்டது. சரயு நஹர் தேசிய திட்டத்தின் மொத்த மதிப்பு ரூ. 9800 கோடி ஆகும். இதில் ரூ. 4600 கோடிக்கு மேல் கடந்த நான்கு ஆண்டுகளில் ஒதுக்கப்பட்டுள்ளது. இப்பகுதியின் நீர் ஆதாரங்களை உகந்த முறையில் பயன்படுத்துவதை உறுதி செய்வதற்காக ககாரா, சரயு, ரப்தி, பங்கங்கா ரோகினி ஆகிய ஐந்து நதிகளை இணைத்தலும் இத்திட்டத்தில் அடங்கும். இத்திட்டம் 14 லட்சம் ஹெக்டேர் நிலங்களுக்குப் பாசனத்திற்கான தண்ணீரை வழங்குவதோடு, 6200க்கும் மேற்பட்ட கிராமங்களைச் சேர்ந்த சுமார் 29 லட்சம் விவசாயிகள் பயனடைவதையும் உறுதி செய்யும். இது கிழக்கு உத்தரபிரதேசத்தின் பஹ்ரைச், ஷ்ரவஸ்தி, பல்ராம்பூர், கோண்டா, சித்தார்த்நகர், பஸ்தி, சந்த் கபீர் நகர், கோரக்பூர், மஹராஜ்கஞ்ச் ஆகிய ஒன்பது மாவட்டங்களுக்குப் பயனளிக்கும். இத்திட்டத்தில் ஏற்பட்ட காலதாமதத்தால் மிகவும் பாதிக்கப்பட்ட இப்பகுதி விவசாயிகள், தற்போது மேம்படுத்தப்பட்ட பாசனத் திறன் மூலம் பெரிதும் பயனடைவார்கள். இத்திட்டத்தினால் அவர்கள் இப்போது பெரிய அளவில் பயிர்களை சாகுபடி செய்ய முடியும். மேலும், பிராந்தியத்தின் விவசாயத் திறனையும் அதிகரிக்க முடியும்
அடல் பிஹாரி வாஜ்பேய்-ன் பிறந்த நாளை ஒட்டி பிரதமர் மரியாதை

அடல் பிஹாரி வாஜ்பேய்-ன் பிறந்தநாளையொட்டி, அவரது நினைவிடத்தில் பிரதமர் திரு. நரேந்திர மோடி மரியாதை செலுத்தினார். அடல் ஜி-யின் பிறந்த நாளையொட்டி, அவருக்கு தமது மரியாதையை செலுத்துவதாகவும், அவர் கனவு கண்ட இந்தியாவை உருவாக்குவதில் நாம் மீண்டும் உறுதி கொள்வோம் என்றும் பிரதமர் குறிப்பிட்டுள்ளார்.
ஒடிசா மாநிலம் சந்திக்கும்  வறட்சி மற்றும் தண்ணீர் பற்றாக்குறை குறித்து ஒடிசா முதலமைச்சருடன் பிரதமர் திரு. நரேந்திர மோடி உயர்மட்ட ஆலோசனை

ஒடிசா மாநிலத்தின் பலபகுதிகளில் வறட்சி மற்றும் தண்ணீர் பற்றாக்குறை குறித்து பிரதமர் திரு. நரேந்திர மோடி தலைமையில் உயர்நிலைக் குழு கூட்டம் இன்று நடைபெற்றது. ஒடிசா முதலமைச்சர் திரு. நவீன் பட்நாயக் இந்தக் கூட்டத்தில் கலந்து கொண்டார். இந்திய அரசின் மூத்த அதிகாரிகளும் ஒடிசா மாநில அரசின் மூத்த அதிகாரிகளும் இந்தக் கூட்டத்தில் கலந்து கொண்டார்கள். ஒடிசா மாநிலம் செலுத்த வேண்டிய தொகையை சரிசெய்தபின் தேசிய பேரிடர் நிவாரண நிதியின் கீழ் ரூ.600.52 கோடி அந்த மாநிலத்திற்கு அனுமதிக்கப்பட்டது. அதுமட்டுமின்றி மாநில பேரிடர் நிவாரண நிதியில் மத்திய அரசின் பங்காக 2015-16ம் ஆண்டுக்கு மேலும் ரூ.560.25 கோடி ஒதுக்கப்பட்டது. 2016-17ம் ஆண்டிற்கு மாநில பேரிடர் நிவாரண நிதிக்கு முதல் தவணையாக மேலும் ரூ.294.375 கோடியும் கூடுதலாக ஒதுக்கீடு செய்யப்பட்டது. தண்ணீர் சேமிப்பு முயற்சியாக ஒடிசா மாநிலம் 25000 பண்ணைக் குட்டைகளையும் 7000 தடுப்பனைகளையும் நீரைத் திருப்பிவிடும் 4000 கரைகளையும் 4000 கசிவுநீர் குட்டைகளையும் 400 நீர் சேமிப்பு கட்டுமானங்களையும் 350 சமுதாய குளங்களையும் நிர்மாணித்துள்ளது. பிரதம மந்திரி நீர்பாசனத் திட்டத்தின் பகுதியாக மாநிலத்தின் 30 மாவட்டங்களிலும் பாசனத் திட்டங்கள் நிறைவேற்றப்பட்டதாக முதலமைச்சர் தெரிவித்தார். பாசனத் திட்டங்களை துரிதமாக நிறைவேற்றுவதில் மாநில அரசின் உறுதியை அவர் வலியுறுத்தினார். இதர விவசாயத் திட்டங்களின் முன்னேற்றம், குழாய் மூலம் தண்ணீர் வழங்குதல், கிராமப் புறங்களுக்கு வங்கி சேவை வசதியை விரிவாக்குதல் ஆகிய அம்சங்களும் இந்தக் கூட்டத்தில் விவாதிக்கப்பட்டது. மத்திய அரசும் மாநில அரசுகளும் இணைந்து இதில் பணியாற்றுவது என்ற உறுதியுடன் கூட்டம் நிறைவுற்றது.
குஜராத் மாநிலம் அம்பாஜியில் பல்வேறு வளர்ச்சித் திட்டங்கள் தொடக்க விழாவில் பிரதமர் ஆற்றிய உரையின் முக்கிய அம்சங்கள்

ஜெய் மா அம்பே! இந்த நாளில் நாம் அன்னையின் ஐந்தாவது அம்சமாகிய மாதா ஸ்கந்தமாதாவை நாம் வணங்குகிறோம். இந்த மங்கலகரமான தினத்தில், மாதா அம்பேயைத் தரிசித்து, அருளைப் பெறும் பாக்கியத்தை நான் பெற்றுள்ளேன். எப்போதெல்லாம் இங்கு வருகிறோமோ, அப்போதெல்லாம் புதிய சக்தி கிடைக்கிறது. அந்த உணர்வுடன் இங்கிருந்து திரும்பிச் செல்கிறோம். இந்த முறை இங்கு நான் வந்திருக்கும் நேரத்தில், நாடு புதிய இந்தியாவை உருவாக்க உறுதி பூண்டுள்ளது. அடுத்த 25 ஆண்டுக்குள் இந்தியாவை வளர்ந்த நாடாக உருவாக்க 130 கோடி மக்களும் உறுதி பூண்டுள்ளனர். அன்னை அம்பாவின் அருளுடன் இந்த உறுதியை செயல்படுத்தும் வலிமையை நாம் பெறுவோம். சகோதர, சகோதரிகளே, இந்தியாவில் பெண்களுக்கு வழங்கப்படும் மரியாதை மிகவும் எளிதாக தோன்றலாம். பிற நாடுகளைப் போல அல்லாமல் மகளிர் சக்தி என்பது நமது கலாச்சாரத்தில் வேரூன்றி இருக்கிறது. இருந்த போதும் பெண்களுக்கு நிதி சம்பந்தமான விஷயங்கள் போன்றவற்றில் வரையறுக்கப்பட்ட உரிமைகள் மட்டுமே இருந்தது. பல்வேறு வீட்டு வசதி திட்டங்களின் கீழ் பெரும்பாலான வீடுகள் பெண்களின் பெயரிலோ அல்லது அவர்களது பெயரும் சேர்த்தோ இருப்பதன் மூலம் இந்த நிலை சரி செய்யப்பட்டிருக்கிறது. மூன்று கோடிக்கும் அதிகமான வீடுகள் கட்டி முடிக்கப்பட்டு ஏழை குடும்பங்களுக்கு வழங்கப்பட்டுள்ளன. சுமார் 80 கோடி மக்களுக்கு நிவாரணம் அளிக்கும் இலவச ரேஷன் பொருட்கள் திட்டத்தை இந்த பண்டிகை காலத்தில் நீட்டிப்பதற்காக மத்திய அரசு ரூ. 4 லட்சம் கோடி செலவிட்டுள்ளது. 2014-ஆம் ஆண்டிற்கு பிறகு இந்தியாவில் வசிக்கும் பெண்களின் வாழ்க்கை அம்சங்கள் ஒவ்வொன்றும் கருத்தில் கொள்ளப்படுவதோடு, நாட்டின் வளர்ச்சிப் பயணத்தில் அவர்கள் உந்து சக்தியாக மாறி இருக்கின்றனர். மத்திய அரசின் முக்கிய திட்டங்கள் அனைத்திலும் மகளிர் சக்தியே மையமாக இருப்பதை நீங்கள் காணலாம். கழிவறைகள், எரிவாயு இணைப்புகள், வீடு தோறும் குடிநீர், மக்கள் நிதி கணக்குகள், முத்ரா திட்டத்தின் கீழ் உத்தரவாதம் அல்லாமல் கடன் போன்ற திட்டங்களில் மேற்கொள்ளப்படும் பணிகளில் நீங்கள் இதனைக் காணலாம். இன்று தொடங்கப்பட்ட திட்டங்களால் விவசாயிகள், பெண்கள் மற்றும் இளைஞர்கள் பெருமளவில் பயனடைவார்கள் என்பதில் எனக்கு நம்பிக்கை உள்ளது. வளர்ச்சி மற்றும் முன்னேற்றத்தின் புதிய உச்சங்களை நாம் அடையவேண்டும். அடுத்த 25 ஆண்டுகளில் நமக்கு அளப்பரிய வாய்ப்புகள் உள்ளன. இன்று, உலகம் முழுவதும் உள்ள மக்கள் இந்தியாவின் பால் ஈர்க்கப்படுகின்றனர். இந்த வாய்ப்பை நாம் நழுவ விடலாமா? எனவே, நாம் கடினமாக உழைப்பதுடன், வளர்ச்சி சார்ந்த பணிகளில் கவனம் செலுத்த வேண்டும். அனைவரும் ஒன்றிணைந்து முன்னேற வேண்டும். இந்தவிதமான முன்னேற்றத்தை அடைய உங்களுக்கு ஏராளமான ஆதரவு எப்போதும் கிடைக்கும். இதுதான் எனது வலிமை, இதுதான் எனது செல்வம். உங்களது ஆசி, நாம் முன்னேற ஊக்கமளிக்கும். நன்றி! பொறுப்பு துறப்பு; இது பிரதமர் உரையின் தோராயமான மொழிபெயர்ப்பு. மூல உரை இந்தியில் நிகழ்த்தப்பட்டது
கோவிட்-19 தொற்றுக்கான உயர் உற்பத்திப் பரிசோதனை வசதிகளை ஜூலை 27-ஆம் தேதி பிரதமர் தொடங்கி வைக்கிறார்.

பிரதமர் திரு.நரேந்திர மோடி, ஜூலை 27-ஆம் தேதி காணொளிக் காட்சி மூலம் கோவிட்-19–க்கான உயர் உற்பத்திப் பரிசோதனை வசதிகளைத் தொடங்கி வைக்கிறார். இந்த வசதிகள் நாட்டின் பரிசோதனைத் திறனை அதிகரிப்பதுடன், நோயை ஆரம்பத்திலேயே கண்டறிந்து, சிகிச்சை பெற உதவும். இதன் மூலம் தொற்றுப் பரவலைக் கட்டுப்படுத்த முடியும். ஐசிஎம்ஆர்– தேசியப் புற்றுநோய்த் தடுப்பு மற்றும் ஆராய்ச்சி நிறுவனம், நொய்டா, ஐசிஎம்ஆர்– தேசிய இனப்பெருக்க சுகாதாரம் மற்றும் ஆராய்ச்சி நிறுவனம், மும்பை, ஐசிஎம்ஆர் – தேசிய காலரா மற்றும் நுரையீரல் நோய்கள் நிறுவனம், கொல்கத்தா ஆகிய மூன்று இடங்களில் இந்த உயர் உற்பத்தி பரிசோதனை வசதிகள் அமைக்கப்படும். இதன் மூலம் நாளொன்றுக்கு 10,000 மாதிரிகளைச் சோதிக்க முடியும். இந்த சோதனைக் கூடங்கள், சோதனை நேரத்தைக் குறைப்பதுடன், மருத்துவப் பொருள்கள் மூலம் ஆய்வகப் பணியாளர்களுக்குத் தொற்று பரவுவதையும் குறைக்கும். இந்தப் பரிசோதனைக் கூடங்கள், கோவிட் நோயை மட்டுமல்லாமல், இதர நோய்களையும் பரிசோதிக்கும் திறன் கொண்டவையாகும். தொற்றுக் காலத்திற்குப் பின்னர், ஹெபடிடிஸ் பி மற்றும் சி, எச்ஐவி , மைக்கோ பாக்டீரியம் காசநோய், சைட்டோ மெகலோ வைரஸ், கிளாமைடியா, நெய்சீரியா, டெங்கு உள்ளிட்ட நோய்களுக்கான சோதனைகளை மேற்கொள்ளவும் முடியும். மகாராஷ்டிரா, மேற்குவங்கம், உத்தரப்பிரதேசம் ஆகிய மாநிலங்களின் முதலமைச்சர்களுடன், மத்திய சுகாதாரம் மற்றும் குடும்பநலம், அறிவியல் மற்றும் தொழில்நுட்பத்துறை அமைச்சர் இந்த நிகழ்ச்சியில் பங்கேற்பார்.
இஸ்ரேல் மற்றும் யூத மக்களுக்கு பிரதமர் ஹனுக்கா தின வாழ்த்து

பிரதமர் திரு நரேந்திர மோடி, ஹனுக்கா பண்டிகையைக் கொண்டாடும் இஸ்ரேல் மக்களுக்கும், உலகெங்கிலுமுள்ள யூத நண்பர்களுக்கும் தமது வாழ்த்துகளைத் தெரிவித்துக் கொண்டுள்ளார். இது குறித்து அவர் வெளியிட்டுள்ள டுவிட்டர் செய்தியில், “இஸ்ரேல் மக்களுக்கும், உலகெங்கிலுமுள்ள யூத நண்பர்களுக்கும் ஹனுக்கா தின வாழ்த்துகள். இந்தப் பண்டிகை தினம் நமது வாழ்க்கையில் அமைதியையும், ஒளியையும் ஏற்படுத்துவதுடன், நம் மக்களிடையேயான நல்லுறவை வளப்படுத்தட்டும்” என்று தெரிவித்துள்ளார். இந்த ட்விட்டர் செய்தியில் இஸ்ரேல் நாட்டின் பிரதமர் திரு.பெஞ்சமின் நெதன்யாகு, அதிபர் திரு ரூவன் ரிவ்லின் ஆகியோர் இணைக்கப்பட்டுள்ளனர். பிரதமர் திரு நரேந்திர மோடி ஹீப்ரு மொழியில் ட்வீட் செய்துள்ளார். •••••••••••••
ஜன்ஜாதிய கவுரவ் தினத்தையொட்டி, பிரதமர் நவம்பர் 15-ம் தேதி மத்தியப் பிரதேசம் செல்கிறார்

அமர் ஷாகித் பகவான் பிர்சா முண்டாவின் பிறந்த தினமான நவம்பர் 15-ம் தேதியை மத்திய அரசு ஜன்ஜாதிய கவுரவ் தினமாகக் கொண்டாடுகிறது. இதனையொட்டி, பிரதமர் திரு நரேந்திர மோடி, போபாலின் ஜம்புரி மைதானத்தில் நடைபெறும் ஜன்ஜாதிய கவுரவ் தின மகாசம்மேளனத்தில் கலந்து கொள்வதற்காக மத்தியப் பிரதேசம் செல்கிறார். அங்கு பகல் ஒரு மணியளவில், ஜன்ஜாதிய சமுதாய நலனுக்கான பல்வேறு முன்முயற்சிகளை அவர் தொடங்கி வைக்கிறார். ஜன்ஜாதிய கவுரவ் தின மகாசம்மேளனத்தில், பிரதமர், மத்தியப்பிரதேசத்தில் ‘ரேசன் ஆப்கே கிராம்’ திட்டத்தை தொடங்கி வைக்கிறார். ஜன்ஜாதிய சமுதாய மக்கள், ரேசன் பொருட்களைப் பெறுவதற்காக நியாய விலைக் கடைகளுக்கு நீண்டதூரம் செல்வதைத் தவிர்க்கும் வகையில், ஒவ்வொரு மாதமும் அந்த மாதத்திற்கான ரேசன் பொருட்களை அவர்களது சொந்தக் கிராமத்திலேயே பெற்றுக்கொள்வதை இது நோக்கமாகக் கொண்டுள்ளது. மகாசம்மேளனத்தின் போது, மத்தியப் பிரதேச சிகப்பணு சோகை சிகிச்சை திட்டத்தை தொடங்கி வைக்கும் வகையில், பயனாளிகளுக்கு மரபணு ஆலோசனை அட்டைகளை பிரதமர் வழங்குவார். சிகப்பணு சோகை, தலசீமியா மற்றும் இதர சோகை நோய்களால் பாதிப்புக்குள்ளாகும் நோயாளிகளுக்கு பரிசோதனைகளை மேற்கொள்வதற்காகவும், இந்த நோய்கள் பற்றி மக்களிடையே விழிப்புணர்வை ஏற்படுத்துவதற்காகவும் இந்த திட்டம் உருவாக்கப்பட்டுள்ளது. இந்த நோய்களின் பாதிப்பு மத்தியப்பிரதேச ஜன்ஜாதிய சமுதாயத்தினர் இடையே அதிக அளவில் காணப்படுகிறது. ஆந்திரா, சத்திஸ்கர், ஜார்க்கண்ட், மத்தியப் பிரதேசம், மகாராஷ்டிரா, ஒடிசா, திரிபுரா, தாத்ரா& நாகர் ஹவேலி, டாமன் & டையூ உள்பட நாடு முழுவதும் மாநிலங்கள் மற்றும் யூனியன் பிரதேசங்களில் 50 ஏகலைவ்ய மாதிரி உண்டு, உறைவிடப் பள்ளிகளுக்கான அடிக்கல்லையும் பிரதமர் நாட்டுவார். ஜன்ஜாதிய சுய உதவிக்குழுக்களால் உருவாக்கப்பட்ட பொருட்களின் கண்காட்சியையும் பிரதமர் பார்வையிடுவார். மத்தியப்பிரதேச மாநிலத்தின் ஜன்ஜாதிய சமுதாயத்தைச் சேர்ந்த விடுதலைப் போராட்ட வீரர்கள் மற்றும் தியாகிகளின் புகைப்பட கண்காட்சியையும் அவர் பார்வையிடுவார். புதிதாக நியமிக்கப்பட்ட, பாதிப்புக்குள்ளாகும் வாய்ப்புள்ள பழங்குடியின பிரிவைச் சேர்ந்த ஆசிரியர்களுக்கு பணி நியமன ஆணைகளையும் பிரதமர் வழங்குவார். இந்த நிகழ்ச்சியில், மத்தியப்பிரதேச ஆளுநர், முதலமைச்சர், மத்திய அமைச்சர்கள் திரு வீரேந்திர குமார், திரு நரேந்திர சிங் தோமர், திரு ஜோதிர் ஆதித்ய சிந்தியா, மத்திய இணை அமைச்சர்கள் திரு பிரகலாத் பட்டேல், திரு பக்கான் சிங் குலஸ்தே, டாக்டர் எல்.முருகன் ஆகியோர் கலந்து கொள்வார்கள். இந்தப் பயணத்தின் போது, மறுசீரமைக்கப்பட்ட ராணி கமலபதி ரயில் நிலையத்தை திறந்து வைக்கும் பிரதமர், மத்தியப்பிரதேசத்தில் பல்வேறு ரயில்வே பணிகளையும் தொடங்கி வைப்பார்.
நாட்டின் கல்வி சமூகத்தினருடன் ஜூலை 29-ஆம் தேதி பிரதமர் உரையாற்றுகிறார்

தேசிய கல்விக் கொள்கை 2020-இன் கீழ் மேற்கொள்ளப்பட்டுள்ள சீர்திருத்தங்கள் ஓராண்டு நிறைவு செய்வதைக் குறிக்கும் வகையில் நாடு முழுவதும் உள்ள கல்வி மற்றும் திறன் மேம்பாட்டு கொள்கை தயாரிப்பாளர்கள், மாணவர்கள், ஆசிரியர்கள் உள்ளிட்டோருடன் பிரதமர் திரு நரேந்திர மோடி ஜூலை 29, 2021 அன்று காணொலிக் காட்சி வாயிலாக உரையாற்றுவார். கல்வித்துறையில் பல்வேறு முன்முயற்சிகளையும் அவர் அறிமுகப்படுத்துவார். உயர் கல்வியில் மாணவர்கள் நுழைவதற்கும் வெளி வருவதற்கும் பல்வேறு வாய்ப்புகளை வழங்குவது, முதலாமாண்டு பொறியியல் திட்டங்கள் பிராந்திய மொழிகளில் வழங்கப்படுவது, உயர் கல்வியை சர்வதேசமயமாக்குவதற்கான வழிகாட்டுதல்கள் போன்றவற்றிற்கு வழிவகை செய்யும் அகாடமிக் கிரெடிட் வங்கியை பிரதமர் தொடங்கி வைப்பார். வித்யா பிரவேஷ் என்ற முதலாம் வகுப்பு மாணவர்களுக்கான விளையாட்டின் அடிப்படையில் பள்ளிக்குத் தயாராகும் தொகுதி; இடைநிலை அளவில் இந்திய சைகை மொழியை ஒரு பிரிவாக அறிமுகப்படுத்துவது; கல்வி ஆராய்ச்சி மற்றும் பயிற்சிக்கான தேசிய மன்றத்தால் வடிவமைக்கப்பட்ட நிஷ்தா 2.0 என்ற ஆசிரியர் பயிற்சிக்கான ஒருங்கிணைந்த திட்டம்; சிபிஎஸ்இ பள்ளிகளில் 3, 5 மற்றும் 8-ஆம் வகுப்புகளுக்கு திறன் அடிப்படையிலான மதிப்பீட்டு திட்டமான சஃபல் (கற்றல் நிலைகளை பகுப்பாய்வு செய்வதற்கான கட்டமைப்பு மதிப்பீடு); செயற்கை நுண்ணறிவுக்கென பிரத்தியேகமான இணையதளம் உள்ளிட்ட முன்முயற்சிகளும் தொடங்கப்படும். மேலும், தேசிய மின்னணு கல்வி கட்டமைப்பு மற்றும் தேசிய கல்வி தொழில்நுட்ப மன்றம் ஆகியவையும் இந்த நிகழ்வின்போது அறிமுகப்படுத்தப்படும். தேசிய கல்விக்கொள்கை 2020-இன் இலக்குகளை அடைவதை நோக்கிய குறிப்பிடத்தக்க நடவடிக்கைகளை இந்த முன்முயற்சிகள் குறிப்பதோடு, கல்வித் துறையை மேலும் துடிப்பானதாகவும், அணுகும் வகையிலும் இந்த முயற்சிகள் மாற்றும். தற்சார்பு இந்தியாவை உருவாக்குவதற்கு வலுவான அடித்தளத்தை கட்டமைக்கவும், கல்வியை முழுமையானதாக மாற்றவும், கற்றலின் நிலையை மாற்றவும் தேசிய கல்விக் கொள்கை 2020, வழிகாட்டும் தத்துவமாக விளங்குகிறது. 21-ஆம் நூற்றாண்டின் இந்த முதலாவது கல்விக் கொள்கை, 34 ஆண்டுகள் பழமையான தேசிய கல்விக் கொள்கை, 1986-க்கு மாற்றாக அமையும். அணுகுதல், சமவாய்ப்பு, தரம், குறைந்த கட்டணம் மற்றும் பொறுப்புணர்வுடன் கூடிய அடித்தூண்களின் அடிப்படையில் உருவாக்கப்பட்டுள்ள இந்த புதிய கல்விக் கொள்கை, 2030-க்குள் நீடித்த வளர்ச்சியை எட்டுவதற்கான செயல்திட்டத்தை நிறைவேற்றுவதற்கேற்ப உருவாக்கப்பட்டிருப்பதுடன், இந்தியாவை வலிமையான அறிவாற்றல்மிக்க சமுதாயம் மற்றும் உலகளவில் அறிவாற்றலில் சிறந்த சக்தியாக மாற்றும் நோக்குடன், பள்ளிக் கல்வி மற்றும் கல்லூரிக் கல்வியை மேலும் முழுமையான, நெகிழுந்தன்மையுடைய, பலதரப்பட்டதாக, 21-ஆம் நூற்றாண்டின் தேவைகளுக்கேற்ப மாற்றியமைப்பதுடன், ஒவ்வொரு மாணவரின் தனித்தன்மையை வெளிக்கொணரும் வகையிலும் இது உருவாக்கப்பட்டுள்ளது. மத்திய கல்வி அமைச்சர் இந்த நிகழ்ச்சியில் கலந்து கொள்வார்.
கடற்படை தினத்தை முன்னிட்டு இந்திய கடற்படையினருக்கு பிரதமர் வாழ்த்து

கடற்படை தினத்தை முன்னிட்டு கடற்படை வீரர்கள் மற்றும் அவர்களது குடும்பத்தினர் அனைவருக்கும் பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் அவர் தெரிவித்ததாவது: “கடற்படை வீரர்களுக்கும், அவர்களது குடும்பத்தினர் அனைவருக்கும் கடற்படை தின நல்வாழ்த்துகள். நமது வளமான கடல்சார் வரலாற்றைக் கண்டு இந்தியர்களாகிய நாம் அனைவரும் பெருமை கொள்கிறோம். நமது இந்திய கடற்படை, நம் தேசத்தை உறுதியோடு பாதுகாப்பதோடு, சவாலான தருணங்களில் தனது மனிதாபிமான உணர்வினால் பெருமளவு உயர்ந்துள்ளது.”
இந்தியாவிற்கும் ரஷ்யா சம்மேளனத்திற்கும் இடையே இருதரப்பு வர்த்தக, பொருளாதார ஒத்துழைப்பு விரிவாக்கம் பற்றிய புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்தியாவிற்கும் ரஷ்யா இணையத்திற்கும் இடையே இருதரப்பு வர்த்தக, பொருளாதார ஒத்துழைப்பு விரிவாக்கம் பற்றிய புரிந்துணர்வு ஒப்பந்தத்தில் கையெழுத்திடுவதற்கு பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்தியாவிற்கும் ரஷ்யா இணையத்திற்கும் இடையே இருதரப்பு வர்த்தக மற்றும் பொருளாதார ஒத்துழைப்பை இந்த புரிந்துணர்வு ஒப்பந்தம் விரிவாக்கும்.
முன்னாள் பிரதமர் திரு. அடல் பிஹாரி வாஜ்பாய் மறைவுக்கு பிரதமர் இரங்கல்

முன்னாள் பிரதமர் திரு. அடல் பிஹாரி வாஜ்பாய் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார். “அன்புக்குரிய அடல்ஜியின் மறைவுக்கு இந்தியா வருந்துகிறது. அவரது மறைவு ஓர் சகாப்தத்தின் முடிவைக் குறிக்கிறது. நாட்டுக்காக வாழ்ந்த அவர் பல்லாண்டு காலம் அயராது சேவை செய்தார். துக்ககரமான இந்த தருணத்தில் அவரை இழந்த அவரது குடும்பத்தினர், பா.ஜ.க. தொண்டர்கள் மற்றும் கோடிக்கணக்கான அபிமானிகளுடன் என் எண்ணங்கள் இணைந்துள்ளன. ஓம் சாந்தி. அடல்ஜியின் சிறந்த தலைமைதான் 21ஆம் நூற்றாண்டில் வலுவான, வளமான, உள்ளடக்கிய இந்தியாவிற்கு அடித்தளமாக அமைந்தது. பல துறைகளில் எதிர்காலத்தை கருத்தில் கொண்டு கடைபிடித்த அவரது கொள்கைகள் இந்தியாவின் ஒவ்வொரு குடிமகனின் வாழ்வையும் தொட்டது. அடல்ஜியின் மறைவு எனக்கு தனிப்பட்ட முறையில் ஈடு செய்ய முடியாத இழப்பாகும். அவரைப் பற்றிய எண்ணற்ற நினைவுகளை நான் கொண்டுள்ளேன். என்னைப் போன்ற தொண்டர்களுக்கு அவர் ஊக்க சக்தியாக இருந்தார். அவரது புத்தி கூர்மையையும், நகைச்சுவை உணர்வையும் நான் குறிப்பாக நினைவு கூர்கிறேன். அடல்ஜியின் விடா முயற்சியும், போராளியின் மனப்பாங்கும்தான் பா.ஜ.க.வை ஒவ்வொரு செங்கல்லாக நிர்மாணிக்கப்படுவதற்கு காரணமானது. பா.ஜ.க.வின் செய்தியை பரப்புவதற்கு மூலை முடுக்குகளுக்கெல்லாம் சுற்றுப்பயணம் மேற்கொண்டார். இதனால் தேசிய அரசியல் களத்திலும், பல்வேறு மாநிலங்களிலும், பா.ஜ.க. வலிமையான சக்தியாக உருவானது என்று பிரதமர் தொடர்ச்சியான, டுவிட்டர் செய்திகளில் குறிப்பிட்டுள்ளார். முன்னதாக, முன்னாள் பிரதமர் அடல் பிஹாரி வாஜ்பாய் மாலை 05.05 மணிக்கு காலமானார் என்ற தகவலை புதுதில்லியில் உள்ள அகில இந்திய மருத்துவ அறிவியல் கழகம் வெளியிட்ட செய்தி குறிப்பில் அறிவித்திருந்தது.
ராஜ்கோட்டில் வரும் 31-ஆம் தேதி எய்ம்ஸ் மருத்துவமனைக்குப் பிரதமர் அடிக்கல் நாட்டுகிறார்

வரும் 31-ஆம் தேதி காலை 11 மணிக்கு குஜராத் மாநிலம் ராஜ்கோட்டில் எய்ம்ஸ் மருத்துவமனைக்குப் பிரதமர் திரு. நரேந்திர மோடி காணொலி வாயிலாக அடிக்கல் நாட்டுகிறார். குஜராத் மாநிலத்தின் ஆளுநர், முதலமைச்சர், மத்திய சுகாதார அமைச்சர், இணை அமைச்சர் ஆகியோர் இந்த நிகழ்ச்சியில் கலந்து கொள்வார்கள். இந்த மருத்துவமனைத் திட்டத்திற்காக 201 ஏக்கர் நிலம் ஒதுக்கப்பட்டுள்ளது. ரூ.1195 கோடி மதிப்பில் அமைக்கப்படவிருக்கும் இந்த மருத்துவமனையின் பணிகள் 2022-ஆம் ஆண்டு மத்தியில் நிறைவடையும் என்று எதிர்பார்க்கப்படுகிறது. 750 படுக்கைகளைக் கொண்ட இந்த நவீன மருத்துவமனையில் 30 படுக்கைகள் கொண்ட ஆயுஷ் கட்டிடமும் அமைக்கப்படும். இங்கு 125 எம்பிபிஎஸ் இடங்களும், செவிலியர் படிப்புக்கான 60 இடங்களும் இருக்கும்.
ஆந்திரப்பிரதேசம், சத்தீஸ்கர், ஜார்க்கண்ட், மகாராஷ்ட்ரா & ஒடிசா ஆகிய ஐந்து மாநிலங்களுக்கு உட்பட்ட வளர்ச்சியை விரும்பும் மாவட்டங்களில் இதுவரை செல்போன் சேவை கிடைக்கப் பெறாத கிராமங்களுக்கு அந்த சேவையை வழங்க, உலகளாவிய சேவை நிதிய திட்டத்தை செயல்படுத்த மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஆந்திரப்பிரதேசம், சத்தீஸ்கர், ஜார்க்கண்ட், மகாராஷ்ட்ரா & ஒடிசா ஆகிய ஐந்து மாநிலங்களுக்கு உட்பட்ட வளர்ச்சியை விரும்பும் மாவட்டங்களில், இதுவரை செல்போன் சேவை கிடைக்கபெறாத கிராமங்களுக்கு அந்த சேவையை வழங்க ஒப்புதல் அளிக்கப்பட்டுள்ளது. இந்த திட்டம் ஆந்திரப்பிரதேசம், சத்தீஸ்கர், ஜார்க்கண்ட், மகாராஷ்ட்ரா & ஒடிசா ஆகிய ஐந்து மாநிலங்களுக்கு உட்பட்ட வளர்ச்சியை விரும்பும் மாவட்டங்களில் உள்ள 7,287 கிராமங்களுக்கு 4ஜி செல்போன் சேவை வழங்க, ஐந்தாண்டுகளுக்கான செயல்பாட்டு செலவு உட்பட ரூ.6,466 கோடி ஒதுக்கப்பட்டுள்ளது. இதுவரை சேவை கிடைக்கப்பெறாத கிராமங்களில் 4ஜி செல்போன் சேவை வழங்குவதற்கான பணிகள், திறந்தவெளி போட்டி மூலம், உலகளாவிய சேவை உதவி நிதியத்தின் விதிமுறைகளுக்கு உட்பட்டு வழங்கப்படவுள்ளது. ஆந்திரப்பிரதேசம், சத்தீஸ்கர், ஜார்க்கண்ட், மகாராஷ்டிரா & ஒடிசா ஆகிய ஐந்து மாநிலங்களில் உள்ள வளர்ச்சியை விரும்பும் மாவட்டங்களுக்கு உட்பட்ட தொலைதூர மற்றும் சேவை கிடைக்கப்பெறாத சிக்கலான கிராமங்களில் செல்போன் சேவை வழங்குவதற்கான இந்த புதிய திட்டம், தற்சார்புக்கான டிஜிட்டல் இணைப்பு வசதியை மேம்படுத்தவும், கல்வி கற்கவும், தகவல்கள் மற்றும் அறிவாற்றலை வெளிப்படுத்தவும், திறன் மேம்பாடு, பேரிடர் மேலாண்மை, மின்னணு ஆளுகை முயற்சிகள், புதிய தொழில் நிறுவனங்களை தொடங்குவதற்கும், மின்னணு வர்த்தகத்திற்கும் உதவிகரமாக அமைவதுடன், கல்வி நிறுவனங்கள் அறிவாற்றலை பகிர்ந்து கொள்ளவும், வேலை வாய்ப்புகளை அறிந்து கொள்ளவும், டிஜிட்டல் இந்தியா திட்டத்தின் நோக்கத்தை நிறைவேற்றி, உள்நாட்டு உற்பத்தியை ஊக்குவித்து, தற்சார்பு இந்தியாவின் குறிக்கோள்களை நிறைவேற்றவும் உதவிகரமாக இருக்கும். •••••••••
பிரதமர் திரு. நரேந்திர மோடி புதுதில்லியில் நாளை (29.09.2018) கல்வி மறுமலர்ச்சியில் தலைமைப் பண்பு என்ற மாநாட்டை தொடங்கி வைக்கிறார்

கல்வி மறுமலர்ச்சியில் தலைமைப் பண்பு என்பது குறித்த மாநாடு புதுதில்லி விஞ்ஞான் பவனில் நாளை (29.09.2018) நடைபெறுகிறது. 350க்கும் மேற்பட்ட பல்கலைக்கழகங்களின் துணைவேந்தர்கள் / இயக்குநர்கள் இதில் பங்கேற்கின்றனர். இந்த மாநாட்டுக்கு பல்கலைக்கழக மானியக் குழு, அகில இந்திய தொழில்நுட்ப சபை, இந்திய சமூக விஞ்ஞான ஆராய்ச்சி சபை, இந்திராகாந்தி தேசிய கலை மையம், இந்திராகாந்தி தேசிய திறந்தநிலை பல்கலைக்கழகம், ஜவஹர்லால் நேரு பல்கலைக்கழகம், ஸ்ரீகோவிந்த் சிங் தொழில்நுட்ப பல்கலைக்கழகம் ஆகியன இணைந்து ஏற்பாடு செய்துள்ளன. இந்திய கல்வி அமைப்பை எதிர்நோக்கி உள்ள சவால்கள் குறித்து ஆய்வு செய்வது, கல்வி நோக்கங்களை அடைவதற்கான மாற்றத்திற்குரியத் திட்டம் வரைவது, கல்வி அமைப்பில் கட்டுப்பாடுகள் குறித்து ஆராய்வது ஆகியன இந்த மாநாட்டின் நோக்கங்களாகும். பிரதமர் திரு. நரேந்திர மோடி இந்த மாநாட்டை நாளை காலை தொடங்கி வைக்கிறார். அதனை தொடர்ந்து 8 அமர்வுகள், கீழ்க்கண்ட சிறப்பு கருத்துகள் குறித்து விவாதங்களை நடத்தும். கற்போர் மைய கல்விக்கான கற்றல் கற்பித்தலை மேம்படுத்துதல்-கற்றலில் செயற்கை அறிவை பயன்படுத்துதல். வேலை தேடுதல் என்பதிலிருந்து வேலை உருவாக்குதல் என்பதை நோக்கி- புதுமைப் படைப்பு மற்றும் தொழில் முனைவுத் திறனை மேம்படுத்துதல். ஆராய்ச்சித் தரங்களை உயர்த்துதல்-இந்தியாவின் தேவைகளுக்கு முக்கிய கவனம் செலுத்துதல். கல்வி நிறுவனங்களிடையே ஒருமித்த உணர்வுகளை உருவாக்குதல்-நூலகங்கள் பகிர்வு மற்றும் அறிவுப் பரிவர்த்தனை போன்ற கல்வி ஆதாரங்களை இணைத்துப் பயன்படுத்துதல். அனைத்தையும் உள்ளடக்கிய ஒருங்கிணைந்த வளாகங்களை உருவாக்குதல்-வளாகத்தில் மாணவர்களின் உணர்வு இணைப்புகளை ஏற்படுத்தும் நடவடிக்கைகளை மேற்கொள்ளுதல். பங்கேற்பு ஆளுகை மாதிரிகள்-ஆளுகை நடைமுறையில் மாணவர்கள் பங்கேற்பதற்கு வாய்ப்பு ஏற்படுத்தி தருதல். வலுவான நிதி மாதிரிகளை உருவாக்குதல்- அரசு நிதியுதவியுடன் முன்னாள் மாணவர்கள் மற்றும் கம்பெனிகளிலிருந்து நிதி பெற்று இணைத்து செயல்படுத்துதல். கல்வியில் பொதுவான நன்னெறிகளையும், வாழ்க்கைத் திறன்களையும் இணைத்து நன்னெறிக் கல்வியை மேம்படுத்துதல். மாநாட்டின் நிறைவு அமர்வுக்கு மத்திய மனிதவள மேம்பாட்டுத்துறை அமைச்சர் திரு. பிரகாஷ் ஜவடேகர் தலைமையேற்கிறார். இந்த அமர்வில் 8 குழுக்களும் தங்களது செயல் திட்ட அறிக்கையை சமர்ப்பிக்கும். இந்த அறிக்கைகள் மாநாட்டின் முழு அளவு கூட்டத்தில் விவாதிக்கப்படும். இதனையடுத்து, நாட்டின் உயர்கல்வித்துறையை மேம்படுத்துவதற்கான விரிவான செயல் திட்டம் உருவாக்கப்படும் என எதிர்பார்க்கப்படுகிறது.
பிரதமர் நரேந்திர மோடி மற்றும் தாய்லாந்து பிரதமர் பிரயுத் சன்-ஓ-சா இடையே தொலைபேசி உரையாடல்

தாய்லாந்து பிரதமர் ஜெனரல் (ஓய்வு) பிரயுத் சன்-ஓ-சா உடன் தொலைபேசி மூலம் பிரதமர் திரு. நரேந்திர மோடி இன்று உரையாடினார். ஆசியான் மற்றும் தொடர்புடைய கூட்டங்களில் கலந்து கொள்ள பாங்காக்குக்கு 2019 நவம்பரில் தான் விஜயம் செய்ததை அன்புடன் நினைவு கூர்ந்த பிரதமர், தாய்லாந்தின் அரச குடும்பத்துக்கும் மக்களுக்கும் தன் வாழ்த்துகளை கூறினார். கோவிட்-19 தொற்றை கையாள தங்களது நாடுகளில் எடுத்து வரும் நடவடிக்கைகளைப் பற்றிய தகவல்களை இரு தலைவர்களும் பகிர்ந்து கொண்டனர். பெரும் தொற்றை எதிர்த்து சிறப்பாக போரிட பிராந்திய மற்றும் உலகளாவிய ஒத்துழைப்பின் அவசியத்தைப் பற்றி பிரதமர் பேசினார். தாய்லாந்தின் மருந்து தேவைகளை பூர்த்தி செய்ய இந்தியா ஒத்துழைப்பு அளிக்கும் என்று அவர் தாய்லாந்து பிரதமரிடம் உறுதியளித்தார். தங்களின் மக்களுக்கு இரு நாடுகளும் தத்தமது பிராந்தியகளில் அளித்து வரும் வசதிகளை பாராட்டிய இரு தலைவர்களும், ஆதரவை தொடர உறுதி பூண்டனர். பாரம்பரிய மற்றும் பழங்கால கலாச்சார தொடர்புகளோடு, இந்தியாவின் விரிவான சுற்றுப்புறத்தில் மதிக்கத்தக்க கடல் சார்ந்த பங்குதாரராக தாய்லாந்து விளங்குகிறது.